Kom wind, kom weer…Geloftefees gaan voortDie Voortrekkermonument in Pretoria. (Foto: Carla van der Spuy) Ten spyte van ’n 80%-kans vir swaar reën en donderbuie wat vir Donderdag voorspel word, gaan die Voortrekkermonument voort met sy verrigtinge ter viering van Geloftedag. Volgens Gerhard Pretorius, woordvoerder van die Voortrekkermonument, sal vanjaar se Geloftedagvieringe in die Amfiteater by die Voortrekkermonument aangebied word. Sou dit swaar reën, sal die verrigtinge onderdak skuif. Volgens Pretorius het honderde mense reeds aangedui dat hulle die verrigtinge gaan bywoon, ten spyte van die weerdiens se voorspelling van swaar reën en donderbuie in Gauteng. Pretorius het feesgangers wel aangemoedig om ŉ sambreel saam te bring. “Die hoofhek sowel as die Noord-hek in Pretoria Main-weg sal reeds om 06:00 vir die publiek open, waarna die voorsang om 08:00 begin,” bevestig Pretorius. Die Geloftediens begin amptelik om 09:00, waartydens professor Alwyn Swanepoel die skriflesing en preek sal behartig. Die bekende kunstenaar Ghapi sal daarna optree en “Die Gelofte” voorsing. “Die diens sal om 10:00 eindig waarna die publiek welkom is om die historiese trekroetetuin te besoek en heerlike lekkernye te nuttig by Skool op Wiele-restaurant.” Die verrigtinge sal om 12:00 in die Senotaafsaal van die Voortrekkermonument afsluit, waar die lig deur die koepeldak van die monument op die senotaaf sal skyn. Toegang tot die terrein en die monument is gratis. “Die publiek sal ’n parkeerkaartjie by die ingang ontvang, maar dit sal gratis gestempel word wanneer hulle by die Covid-19-tafel registreer. Geen voertuig mag die terrein verlaat sonder dat die parkeerkaartjie gestempel is nie. “Daar sal geleentheid gebied word om kollekte op te neem en daar kan ook gebruik gemaak word van die QR-kodes op die terrein om deur middel van SnapScan ’n donasie te maak. Alle fondse word aan die Voortrekkermonument geskenk om te verseker dat ons kultuurtuiste met trots in die toekoms bevorder kan word.” Besoekers wat aan die verrigtinge wil deelneem, moet hul eie stoele en gazebo’s of sambrele saamneem. Daar is nie vanjaar gedrukte programme en sangboekies beskikbaar nie, maar die publiek kan ’n e-boekie vooraf op hul selfone aflaai.